Ilbieraħ kont preżenti għall-ewwel provi ġenerali fit-Teatru Salesjan. Se jkun kunċert sabiħ, b'tiżwiqa dinamika ta' stejjer, kitarri, ilħna, filmati, dellijiet, rekordings, u għana spirtu pront. Jien ktibt xi versi msejsa fuq il-kunċett li żviluppaw Andrew Alamango u Domenico Castaldo. Ktibt ukoll għanja waħda, verżjoni kontemporanja ambjentalista ta' "X'aħna sbieħ min jaf jarana." Din il-produzzjoni se ttitella' bis-sehem tal-għannej, Anġlu Theuma 'il-Kina', il-kantanta Mariele Zammit, il-Prim Kitarrist Frederick Mallia 'Ir-Re', l-akkumpanjament ta' Raymond Schemer 'Iċ-Ċiranu', li se jgħanni wkoll, d-disinn viżwali ta' Jimmy Grima. X'se tkanta meta titwieled it-tarbija tiegħek? U x'se tkanta meta tħoss in-nuqqas tal-maħbubin tiegħek? Kif se tesprimi x-xenqa ta' dak li jkun għall-art mitlufa fejn trabbejna? Fit-tfittxija ta' dan il-leħen mitluf, L-Ilħna Mitlufa hi ċelebrazzjoni tat-tradizzjoni fir-ritmu u l-għana, espressjoni vokali li ntirtet mill-art li qabel konna tant marbutin magħha. Hu vjaġġ mużikali fit-tfittxija tal-leħen li xi darba kellna, użat minn dawk li ġew qabilna biex jesprimu l-biżgħat kif ukoll l-aspirazzjonijiet ta' kuljum. Dawn huma ritratti li ħadt bil-mobile waqt il-provi ta' Ilħna Mitlufa fit-Teatru Salesjan f'Tas-Sliema l-Erbgħa 9 ta' Mejju 2018.